**Ora de neiubire**

*Intel1anima*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din bolgiile orei noastre de neiubire,

perfect rotundă,

ca un ou rugos,

s-a zămislit un bazilisc.

Priviți-l cum aleargă pe ape!

Privirea lui îngheață lumina,

răsuflarea lui incendiază culorile

pe care iubirea noastră nu le-a atins.

Cât frig în lume, câtă cenușă,

și cât gri, Doamne!

O lume monocoloră,

înghețată, născută într-o oră doar

de neiubire!

Un singur câmp de maci a mai rămas intact.

În el se oglindeau cândva

și răsăriturile

și asfințiturile noastre

bătrîne

de iubire.

Ademeniți hidosul șarpe

spre câmpul de maci

și-n față să i-l puneți oglindă!

Să piară din lume neiubirea,

să reînviem culorile,

pe care iubirea noastră le-a ignorat!

Cu brațele întinse spre lumină,

iubirea un lan de maci să fie,

iar poezia – ciocârlie!